  Туспуктэм: vk.com (<<ОХОТА ЖИТЬ>> Благотворительный спектакль) Наталия Сильвестрова 16+ 4-тӥ южтолэзе Глазкарын «Охота жить» ӟечлэсьтон спектакль возьматозы. Отын карысь но ёросысь ужбергатӥсьёс, мерлыко ужчиос, депутатъёс, кивалтӥсьёс шудозы. Со сярысь Удмуртиысь тӧролэн но кивалтэтлэн пресс-службазы ивортӥз. Спектаклез Василий Шукшинлэн веросъёсызъя пукто. Со пӧртэм адямиос но учыръёс сярысь историос. Шудӥсьёс пӧлын Глазкарлэн тӧроез Сергей Коновалов, Глаз ёрослэн тӧроез Вячеслав Сабреков но мукетъёсыз.  Спектаклез «Ресурсно-информационный центр "ДондыДор"» огазеяськон радъя. Кичӧлтон Евгений Баженов сётиз, со ик ӵектослэн кивалтӥсез но луэ. Спектакль бордын «Пара глаз» творческой дуэт ужа. Режиссёрэз – Константин Цачурин, шудисьёсты актёр устолыклы Ксения Волкова дышетэ. Чектослэн валтӥсь партнёрез Глазкарысь дышетӥсьёсты дасясь В. Г. Короленко нимо кун институт луэ. Билет вузамлэсь вань коньдон нимысьтыз ожгар ужрадысь берытскись ожгарчиослы мерлыко реабилитацилы но семьяоссылы юрттыны мыноз.  « Асьмеос тодмотэм-валантэм вакытэ улӥськомы, соин туннэ огазьын улыны кулэ. Сцена вылын спектакльын пӧртэм адямиос огазе карисько одӥг бадӟым ӟеч уж лэсьтон понна – юрттыны соослы, кинлы со туж но туж кулэ » Евгений Баженов, ӵектослэн кивалтӥсез Глазкарлэн тӧроез Сергей Коновалов верамъя, спектакле пыриськон чылкак выль опыт но ас бордын бадӟым уж луиз. « Нимысьтыз ожгар ужрадэ Глазкарысь улӥсьёс, мынам эшъёсы но тодмоосы пырисько. Ми адӟиськомы, кызьы карын улӥсьёс гуманитарной юрттэт бичан понна огазеясько. Та ӟечлэсьтон ӵектос - эшшо одӥг муг ӟеч уж лэсьтон понна чӧш люкаськыны но нимысьтыз ожгар ужрадэ пыриськисьёслы юрттыны » Сергей Коновалов, Глазкарлэн тӧроез Спектакль Глазкарысь пединститутлэн 3-тӥ юртысьтыз концерт залын ортчоз. Билетъёс  чӧлсконпусъя басьтыны луэ.  Тегъёс: ӟечлэсьтон нимысьтызужрад Глазкар Удмуртия  